## Odluka Ustavnog suda Republike Hrvatske broj: U-III-55/2007 od 9. lipnja 2011.

### NN 74/2011 (1.7.2011.), Odluka Ustavnog suda Republike Hrvatske broj: U-III-55/2007 od 9. lipnja 2011.

USTAVNI SUD REPUBLIKE HRVATSKE

1602

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Mario Jelušić, Davor Krapac, Antun Palarić i Aldo Radolović, članovi Vijeća, u postupku koji je ustavnom tužbom pokrenulo L. N. d.d. iz N., koje zastupa M. V., odvjetnik iz Z., na sjednici održanoj 9. lipnja 2011. jednoglasno je donio

ODLUKU

I. Ustavna tužba se odbija.

II. Ova odluka objavit će se u »Narodnim novinama«.

Obrazloženje

1. Ustavna tužba podnesena je protiv presude Visokog trgovačkog suda Republike Hrvatske (u daljnjem tekstu: Visoki trgovački sud) broj: Pž-7981/03-3 od 4. listopada 2006., kojom je potvrđena presuda Trgovačkog suda u Rijeci (u daljnjem tekstu: Trgovački sud) broj: P-1698/2002-13 od 25. ožujka 2003.

Trgovački sud u točki I. izreke presude utvrdio je ništavost odluke Glavne skupštine tuženika (podnositelja ustavne tužbe) od 28. lipnja 2002. pod točkom 7b. dnevnog reda o imenovanju članova nadzornog odbora, dok je u točki II. izreke utvrdio ništavim upis u sudski registar toga suda tih članova nadzornog odbora tuženika (izvršen rješenjem Trgovačkog suda broj: Tt-2002/1860 od 9. srpnja 2002.).

2. Podnositelj u ustavnoj tužbi, ponavljajući razloge koje je iznosio u žalbenom postupku, navodi da je »dioničarima društva oduzeto pravo na postavljanje zahtjeva za održavanje skupštine društva, kao i pravo na podnošenje prijedloga odluka i imenovanja...«, te ističe da »donošenjem napadane presude stvorena je pravna nesigurnost koja se odnosi na donošenje odluka u slučaju utvrđenja ništavom odluke o imenovanju Nadzornog odbora.

Podnositelj smatra da su osporenom presudom povrijeđena njegova ustavna prava zajamčena člancima 26., 48. stavkom 1., 49. stavkom 1. i 50., te članak 5. stavak 2. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.), kao i članak 6. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99., 8/99., 14/02. i 1/06., u daljnjem tekstu: Konvencija), u vezi sa člankom 29. stavkom 1. Ustava.

Predlaže usvajanje ustavne tužbe i ukidanje osporene presude Visokog trgovačkog suda.

Ustavna tužba nije osnovana.

3. Prema članku 62. stavku 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, kojim je odlučeno o krivnji ili optužbi za kažnjivo djelo, povrijeđeno ljudsko pravo ili temeljna sloboda zajamčena Ustavom (ustavno pravo).

4. U postupku, koji je prethodio ustavnosudskom postupku, prvostupanjski je sud nakon utvrđenja kako je pravomoćnom presudom Trgovačkog suda broj: P-1249/01 od 12. veljače 2002. (potvrđenom presudom Visokog trgovačkog suda broj: Pž-2634/02 od 4. lipnja 2002.) oglašena ništavom odluka o izboru članova nadzornog odbora podnositelja izabranih na sjednici 29. lipnja 2001., ocijenio da (te) osobe (koje su dale prijedlog odluke o izboru članova nadzornog odbora podnositelja na Skupštini 28. lipnja 2002.) nisu valjano izabrani članovi nadzornog odbora, pa sukladno tome niti prijedlog koji su dali (a niti stavljeni protuprijedlog) nije pravno valjan.

S obzirom na tako utvrđeno činjenično stanje, prvostupanjski sud je – na temelju mjerodavnih odredbi Zakona o trgovačkim društvima (»Narodne novine« broj 111/93., 34/99., 121/99. i 118/03.) – proglasio ništavom odluku o izboru članova nadzornog odbora podnositelja donesenu na Skupštini 28. lipnja 2002., a sukladno tome, na temelju članka 77. stavki 1. i 3. Zakona o sudskom registru (»Narodne novine« broj 1/95., 57/96., 1/98., 30/99., 45/99. i 54/05.) ništavim je proglasio (i) upis u sudski registar izvršen na temelju te (ništave) odluke.

Visoki trgovački sud, kao drugostupanjski sud (osporenom presudom) u cijelosti je potvrdio činjenična utvrđenja i pravna stajališta prvostupanjskog suda.

5. U odnosu na istaknutu povredu ustavnog prava članka 48. stavkom 1. Ustava kojim se jamči pravo vlasništva, Ustavni sud – polazeći od činjenice da podnositelj u ustavnoj tužbi nije naveo niti jedan ustavnopravno relevantan razlog zbog kojih smatra povrijeđenim navedeno ustavno pravo, uvažavajući činjenicu da je osporena presuda utemeljena na mjerodavnim odredbama materijalnog i postupovnog prava – ocjenjuje u konkretnom slučaju da podnositelju nije povrijeđeno ustavno pravo zajamčeno člankom 48. stavkom 1., kao ni ustavna prava zajamčena člancima 49. stavkom 4. i 50. Ustava.

6. Podnositelj u ustavnoj tužbi ukazuje i na povredu članka 29. stavka 1. Ustava koji glasi:

»Članak 29.

Svatko ima pravo da zakonom ustanovljeni neovisni i nepristrani sud pravično i u razumnom roku odluči o njegovim pravima i obvezama ili o sumnji ili optužbi zbog kažnjivog djela.

(...)«

U konkretnom slučaju, osporenu presudu donijelo je zakonom ustanovljeno tijelo sudbene vlasti unutar svoje nadležnosti u pravilno i zakonito provedenom postupku. Podnositelju je tijekom postupka bilo omogućeno pratiti postupak i sudjelovati u njemu, a Visoki trgovački sud donio je osporenu presudu na način propisan mjerodavnim odredbama postupovnog prava, slijedom čega Ustavni sud utvrđuje da podnositelju nije povrijeđeno navedeno ustavno pravo, kao ni članak 6. Konvencije.

7. Članak 26. Ustava, prema stajalištu Ustavnog suda izraženog u odluci broj: U-lll-884/2004 od 16. prosinca 2004. (»Narodne novine« broj 2/05.), nije mjerodavan u konkretnom slučaju, dok članak 5. stavak 2. Ustava ne sadrži ljudska prava i temeljne slobode, zajamčene Ustavom, koje se štite u ustavnosudskom postupku, pokrenutom ustavnom tužbom na temelju članka 62. stavka 1. Ustavnog zakona.

8. Slijedom navedenog, na temelju članaka 73. i 75. Ustavnog zakona, odlučeno je kao u točki I. izreke.

9. Odluka o objavi (točka II. izreke) temelji se na članku 29. Ustavnog zakona.

Broj: U-III-55/2007

Zagreb, 9. lipnja 2011.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 74/2011-1602